郑刚中
黎伯英解元赠予一大缶封泥如法初谓酒也至乃
有客渡西山，泉源出山足。
初勺爱其甘，既享不能独。
汲取得陶罂，置满彭亨腹。
携持若抱瓮，前致且勤祝。
是为清明渊，可用洗烦溽。
珍重客此言，其敢付僮仆。
新手注方壶，尚带蛾山绿。
我坐三生贫，大嚼非所欲。
半世蒿藜肠，两饭惟脱粟。
岂无牢醴膻，耻豢争身肉。
交淡兄可新，味厚实为毒。
愿兹等甘露，荡涤糟与麹。
醺酣六经间，作我清净福。
旁有教者云，奢俭贵从俗。
下有龟蒙灶，上是卢仝屋。
中置短尾铫，细煮茶花熟。
时可邀清风，同饷一瓯玉。